Märt Tammearu

Märt Tammearu (sündinud 17. märtsil 2001) on eesti võrkpallur.
Ta on kuulunud Eesti võrkpallikoondisse alates 2019. aastast. Hooajast 2025/26 mängib ta Jaapani meistriliiga klubis Hokkaido Voreas.
Sportlaskarjäär.
Noorteklassid.
Märt Tammearu alustas võrkpallitreeninguid Toomas Jasmini juhendamisel Pärnu Spordikoolis. Spordikooli esindades osales ta oma vanuseklassi Eesti meistri- ja karikavõistlustel, mis mitmel korral ka võideti.
2015. aastal osales Tammearu Eesti noormeestekoondisega (sündinud 1999 ja hiljem) Ida-Euroopa Võrkpalli Assotsiatsiooni (EEVZA) U17 meistrivõistlustel, kus teeniti kolmas koht.
2016.–2020. aastal kuulus ta Eesti noormeeste koondisse (sündinud 2001. aastal ja hiljem), kelle vanemtreeneriteks olid Toomas Jasmin ja Raigo Tatrik. 2016. aastal osaleti Ida-Euroopa Võrkpalli Assotsiatsiooni (EEVZA) U17 meistrivõistlustel, kus saadi nelja võidu ja ühe kaotusega teine koht. 2017. aastal tuli U17 koondis esimese Eesti meeskonnana EEVZA meistriks; Tammearu oli turniiri resultatiivseim mängija. 2018. aastal saavutati EEVZA U17 meistrivõistlustel Tallinnas teine koht. Koondis osales omavanuste EM-valikturniiridel, kuid finaalturniirile ei pääsetud.
Noorteklassis osales Tammearu erinevate paarilistega mitmetel rahvusvahelistel rannavõrkpalliturniiridel. 2016. aastal mängis ta koos vennaga Siim Tammearuga U18 vanuseklassi EM-il Tšehhis ja EEVZA meistrivõistlustel Leedus, kus mõlemal juhul jõuti "play-off" ringi. Aastatel 2017–2018 mängis ta koos Rasmus Meiusega, saavutades U18 vanuseklassi EM-il viienda koha ning osaledes noorte olümpiamängude kvalifikatsioonis ja Kontinentide karikaturniiril. Hiljem jätkas ta koos Timo Lõhmusega, saavutades 2018. aastal U18 vanuseklassi EM-il Tšehhis veerandfinaalikoha ja EEVZA-l teise koha Ukrainas. 2019. aastal jõuti U20 vanuseklassi EM-il Rootsis 16 parema hulka ning osaleti esmakordselt MK-etapil Jurmalas, kus pääseti põhiturniirile. Ta on korduvalt tulnud erinevates vanuseklassides Eesti meistriks rannavõrkpallis: U16 vanuseklassis 2015 Mattias Metsnaga, U18 ja U20 vanuseklassis 2016 Siim Tammearuga, U20 vanuseklassis 2017 Rasmus Meiusega, U18 ja U20 vanuseklassis 2018 Timo Lõhmusega.
Eesti võrkpallikoondis.
2019. aastal kutsuti Tammearu esimest korda Eesti võrkpallikoondise juurde. Debüütmäng oli tal sama aasta mais kontrollkohtumises Slovakkia võrkpallikoondise vastu, mis võideti 4:0. Euroopa meistrivõistluste finaalturniiril on ta esindanud Eestit kahel korral (2021 ja 2023). Esimesel (2021) turniiril sai ta esimeses mängus randmepõrutuse ning edasisel turniiril enam mängida ei saanud. Euroopa Liigas on ta kuulunud koondisse viiel turniiril (2019, 2021, 2022, 2023 ja 2024).
Klubivõrkpall.
Tammearu debüteeris Eesti meistriliigas 2016/17 hooajal kõigest 15-aastaselt Pärnu võrkpalliklubi koosseisus ning kuulus sinna kaks hooaega. Esimesel hooajal võideti Eesti karikavõistlused, mõlemal hooajal tuldi Credit24 Meistriliigas hõbedale ja Eesti meistrivõistlustel pronksile. Teisel hooajal osaleti CEV Challenge Cupil, kus jõuti 1/8 finaali. Kuigi Tammearu ei kuulunud enamasti põhikoosseisu, teenis ta oma võimaluse teise hooaja Balti liiga "Final Four"-turniiril, kus paistis silma hea mänguga ning valiti Balti liiga unistuste meeskonda üheks nurgaründajaks.
Uueks hooajaks (2018/19) vahetas ta Eesti siseselt klubi ning liitus meistriliiga klubiga Bigbank Tartu, kus ta mängis nii nurga- kui diagonaalründaja positsioonil. Võideti Balti liiga ja Eesti meistrivõistlustel saadi teine koht. Hooajal 2019/20 võideti klubiga Eesti karikas; ülejäänud võistlused peatati kevadel koroonapandeemia tõttu. Kolmandal hooajal (2020/21) saadi Eesti karikavõistlustel teine koht ning tuldi Eesti meistriks. Tammearu valiti ka Balti liiga veebruari kuu parimaks mängijaks.
Hooajaks 2021/22 sõlmis ta oma esimese lepingu välisklubiga ning liitus Belgia tippklubiga Roeselare Knack, kus ta mängis kaks hooaega. CEV Meistrite Liigas lõpetati alagrupiturniir kolmandana ning edasi ei pääsetud. Klubi võitis Belgia meistrivõistlused. Tammearu sai hooaja algusfaasis kõhulihase vigastuse, mille tõttu tekkis paari kuuline mängupaus; tagasi tulles täitis ta rohkem kolmanda nurgaründaja rolli. Teist hooaega (2022/23) alustati Belgia superkarika võiduga, kus Märt oli mängu resultatiivseim mängija. Klubi osales CEV Meistrite Liigas, kus oma alagrupis jäädi kolmandaks ning "play-off"i ei pääsetud. Edasi jätkati aste madalamas Eurosarjas (CEV Cupis), kus saadi lõpuks teine koht. Võideti Belgia karikas ja tuldi Belgia meistriks. Tammearu oli hooaja teises pooles umbes kuu aega vigastuspausil, kuid ülejäänud hooajal kuulus üldiselt meeskonna põhikoosseisu.
Hooajaks 2023/24 liitus ta Prantsusmaa tippklubi VB Tours meeskonnaga. Hooaja alguses võideti Prantsusmaa superkarikas. Prantsusmaa karikavõistlustel jõuti poolfinaali. Prantsusmaa meistriliigas alustati tagasihoidlikult, kuid hooaja edenedes paranesid tulemused ning lõpuks saavutati teine koht. CEV Meistrite liigas pääseti alagrupist edasi, kuid "play-off"'is kaotati Saksamaa tippklubile Berliini Recycling Volleys. Tammearu kuulus üldiselt meeskonna põhikoosseisu ning valiti hooaja jooksul korduvalt mängu parimaks mängijaks.
Hooajaks 2024/25 liitus ta Poola Plusliigas osaleva Ukraina klubiga Lvivi Barkom-Kažanõ meeskonnaga. Klubi paiknes suurema osa hooajast Plusliiga tabeli alumises osas ja võitles püsimajäämise nimel. Tammearu sai hooaja jooksul mitmel korral võimaluse end tõestada, kuid kindlamalt murdis ta põhikoosseisu hooaja lõpus, mil valiti kahes viimases liigamängus meeskonna parimaks mängijaks. Klubi säilitas koha Plusliigas, lõpetades hooaja 13. kohal.
Saavutused.
Klubivõrkpall.
CEV Cup
Balti liiga
Riikide meistrivõistlused
Riikide karikavõistlused
Isiklikku.
Märt Tammearu vanem vend on eesti võrkpallur Siim Tammearu.